<classify> MWENYEKITI wa Kampeni ya Binti CCM, Debora Kiyuga amezindua kitabu chake kiitwacho Wajibu wa Mtanzania na Uongozi wa Rais John Magufuli.Akizungumza na HabariLeo baada ya kuzindua kitabu hicho, Debora alisema kitabu hicho kinaelezea mambo kadhaa kwenye nyanja za siasa, jamii na uchumi ambayo Rais Magufuli amefanya tangu aingie madarakani.Alisema kitabu hicho kimeangazia mafanikio makubwa yaliyopatikana katika miaka mitatu ya Rais Magufuli pamoja na harakati zake alizozianzisha katika kusukuma uchumi wa nchi mbele. Alisema kitabu hicho chenye kurasa 70 kimewasilisha ujumbe wa mafanikio ya Rais Magufuli kwa maandishi pamoja na picha ambapo asilimia kubwa ni maandishi.Alisema ameamua kufanya hivyo ili kuwawezesha wasomaji kuona kwa ufasaha mafanikio hayo ya Rais Magufuli ambapo picha zilizowekwa kwenye kitabu hicho ni za rangi. Alisema uamuzi wa kuandika kitabu hicho umelenga kuwafikishia kwa ukaribu zaidi wananchi taarifa za maendeleo wananchi na kuwa kitabu kimoja kinauzwa kwa Sh 10,000.Alisema kitakuwa kikipatikana nchi nzima kwenye maduka makubwa ya kuuzia vitabu na kuwa wananchi wanaweza kuviagizia na kufikishiwa pia huku akiwasisitizia wananchi kuvinunua ili kusoma na kufahamu mafanikio hayo.Alibainisha kuwa amekiandika kwa lugha ya Kiswahili, lengo likiwa ni kuwapatia fursa watu wa rika mbalimbali kukisoma kitabu hicho na kuchukua hatua katika kumuunga mkono Rais Magufuli katika harakati zake za kuendeleza nchi. Aliongeza kuwa hakuna nchi ambayo inaweza kupata maendeleo ya haraka bila ya kuwa na mikakati inayotekelezeka ambapo alimtaja Rais Magufuli kuwa mtendaji anayetekeleza kivitendo sera za Chama Cha Mapinduzi, CCM na ndio maana nchi inaanza kupata maendeleo ya kiuchumi.Alisema:Tanzania kwa sasa ni moja kati ya nchi ambazo uchumi wake unakua kwa kasi na imejipanga kuwa nchi ya viwanda na uchumi wa kati ifikapo 2025 sasa basi ili kutimiza azma hiyo ni wajibu wetu watanzania kumsaidia. Ila kwa kuwa ili wananchi wahamasike zaidi na kumsaidia Rais ni lazima pia waone yale ambayo ameshayafanya na ndio maana nikahakikisha kuwa kitabu hiki kinayaonesha hayo mazuri na wao ni kazi sasa kuungana na rais katika kusukuma gurudumu la maendeleo mbele.Kwa upande wa Katibu Mtendaji wa Baraza la Kiswahili Tanzania Bakita, Selemani Sewangi alisema kuwa uamuzi wa Debora kuandika kitabu hicho cha mafanikio ya Rais Magufuli ni hatua mojawapo ya kizalendo inayopaswa kuigwa na vijana wengi. Alisema kwa kusoma mafanikio ya Rais wao wananchi wanavutiwa zaidi na serikali yao na kuwa inawaongezea ukaribu na rais wao kwa kuwa wanakuwa wakijua yale anayoyatenda, huku akimpongeza mwanadada huyo kwa kuandika kitabu hicho kwa lugha ya Kiswahili.  <topic>: kitaifa 